b"\n_START_ARTICLE_\nCompetitivitat\n_START_SECTION_\nFactors que influeixen en la competitivitat\n_START_PARAGRAPH_\nLa competitivitat dep\xc3\xa8n especialment de la qualitat del producte i del nivell de preus. Aquests dos factors en principi estan relacionats amb la productivitat, la innovaci\xc3\xb3 i la inflaci\xc3\xb3 diferencial entre pa\xc3\xafsos. Existeixen altres factors que se suposa que tenen un efecte indirecte sobre la competitivitat, com la seva qualitat innovadora, la qualitat del servei o la imatge corporativa del productor._NEWLINE_La qualitat del producte \xc3\xa9s la capacitat de produir-lo de tal manera que satisfaci les expectatives i necessitats dels usuaris. D'altra banda, tamb\xc3\xa9 significa realitzar correctament cada pas del proc\xc3\xa9s de producci\xc3\xb3 per satisfer els clients interns de l'organitzaci\xc3\xb3 i evitar productes defectuosos. La seva import\xc3\xa0ncia rau en el fet que la satisfacci\xc3\xb3 del client augmenta la seva fidelitat al producte._NEWLINE_La productivitat \xc3\xa9s la capacitat de produir major quantitat de producte d'una certa qualitat (sigui un b\xc3\xa9 o un servei) amb menys recursos. La productivitat dep\xc3\xa8n en gran manera de la tecnologia (capital f\xc3\xadsic) utilitzada i la qualitat de la formaci\xc3\xb3 dels treballadors (capital hum\xc3\xa0): aix\xc3\xad, en pa\xc3\xafsos industrialitzats, els empleats poden produir de mitjana molta m\xc3\xa9s quantitat de b\xc3\xa9ns gr\xc3\xa0cies a l'exist\xc3\xa8ncia de maquin\xc3\xa0ria que en mecanitza o automatitza part dels processos. Pel que fa als serveis, especialment als que requereixen atenci\xc3\xb3 personal directa, la productivitat normalment \xc3\xa9s molt m\xc3\xa9s dif\xc3\xadcil de millorar mitjan\xc3\xa7ant capital f\xc3\xadsic o hum\xc3\xa0. En canvi, hist\xc3\xb2ricament, la producci\xc3\xb3 de b\xc3\xa9ns manufacturats ha sofert grans augments de productivitat gr\xc3\xa0cies a la introducci\xc3\xb3 de b\xc3\xa9ns d'equip i noves tecnologies. Una major productivitat condueix a una major capacitat de producci\xc3\xb3 en igualtat de costos, o en un menor cost a igualtat de producte produ\xc3\xaft. Un cost menor permet preus m\xc3\xa9s baixos (important per a les organitzacions mercantils), o pressupostos menors (important per a organitzacions del govern o de serveis socials)._NEWLINE_La qualitat del servei est\xc3\xa0 relacionada amb la capacitat de satisfer els clients, usuaris o ciutadans, de manera honesta, justa, solid\xc3\xa0ria i transparent, amable, puntual, etc., aconseguint alts graus de satisfacci\xc3\xb3 en les seves relacions amb l'organitzaci\xc3\xb3 o instituci\xc3\xb3 prove\xc3\xafdora del servei._NEWLINE__NEWLINE_La imatge \xc3\xa9s la capacitat de l'organitzaci\xc3\xb3 de promoure en la ment de les persones la idea que \xc3\xa9s la millor opci\xc3\xb3 per a l'obtenci\xc3\xb3 dels b\xc3\xa9ns o serveis que satisfaran les seves necessitats i expectatives."